กรมป้องกันและบรรเทาสาธารณภัย รายงานมีจังหวัดได้รับผลกระทบจากวาตภัย 10 จังหวัด คลี่คลายแล้ว 8 จังหวัด ยังคงมีสถานการณ์ 2 จังหวัด เร่งช่วยเหลือผู้ประสบภัยในเบื้องต้น
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า เมื่อวันที่ 25 - 26 กุมภาพันธ์ 2562 มีพื้นที่ได้รับผลกระทบจากวาตภัย 10 จังหวัด ได้แก่ ลพบุรี อุดรธานี หนองคาย กำแพงเพชร ชัยภูมิ เพชรบูรณ์ อุบลราชธานี ขอนแก่น เลย และนครพนม รวม 20 อำเภอ 52 ตำบล 195 หมู่บ้าน บ้านเรือนประชาชนเสียหาย 2,625 หลัง ปัจจุบันสถานการณ์สิ้นสุดแล้ว 8 จังหวัด ยังคงมีสถานการณ์ 2 จังหวัด ดังนี้ ขอนแก่น เกิดวาตภัยใน 5 อำเภอ ได้แก่ อำเภออุบลรัตน์ อำเภอภูเวียง อำเภอน้ำพอง อำเภอบ้านฝาง และอำเภอภูผาม่าน รวม 7 ตำบล 21 หมู่บ้าน นครพนม เกิดวาตภัยในตำบลพิมาน อำเภอนาแก รวม 3 หมูบ้าน         ทั้งนี้ กรมป้องกันและบรรเทาสาธารณภัยได้ประสานจังหวัด หน่วยทหาร องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้น โดยแจกจ่ายเครื่องอุปโภคบริโภค กระเบื้องมุงหลังคา และวัสดุอุปกรณ์ซ่อมแซมบ้านเรือนแก่ผู้ประสบภัยโดยด่วนแล้ว รวมถึงจัดเจ้าหน้าที่สำรวจ ประเมินและจัดทำบัญชีข้อมูลความเสียหายเพื่อดำเนินการช่วยเหลือตามระเบียบกระทรวงการคลังฯ ทั้งการชดเชยความเสียหายของบ้านเรือนเป็นวัสดุก่อสร้าง หรือจ่ายเงินช่วยเหลือตามความเหมาะสม         สำหรับประชาชน ที่ได้รับผลกระทบจากวาตภัยสามารถติดต่อขอความช่วยเหลือ ได้ทางสายด่วนนิรภัย 1784 ตลอด 24 ชั่วโมง เพื่อประสานให้การช่วยเหลือโดยด่วนต่อไป